**Innofactor Oyj** on Microsoft-ratkaisuihin keskittynyt suomalainen ohjelmistotoimittaja, joka toimittaa asiakkailleen tietotekniikkahankkeita järjestelmäintegraattorina, mutta kehittää myös omia ohjelmistotuotteita ja -palveluita. Oman tuotekehityksen painopistealueena ovat Microsoftin pilviratkaisut. Vuonna 2021 noin puolet Innofactorin liikevaihdosta tuli jatkuvista sopimuksista. Vuonna 2022 Innofactorilla oli yli 1 000 asiakasta.

Historia
--------

Innofactorin toiminta alkoi, kun Risto Linturi otti loppuvuonna 1999 yhteyttä Sami Ensioon ja pyysi häntä uuden yrityksensä vetäjäksi. Yritys perustettiin Risto ja Kaija Linturin sijoitusyhtiö R. Linturin vuonna 1983 perustetun Yritysmikrot-nimisen tytäryhtiön pohjalle. Yrityksen nykymuotoinen toiminta käynnistyi 1. tammikuuta 2000.

Vuosina 2006–2010 Innofactor kasvoi vuosittain lähes 50 prosenttia.

Loppuvuonna 2010 Innofactor Oy teki käänteisen listautumisen Helsingin pörssiin hankkimalla Westend ICT Oyj:n (aiemmin TJ Group),ja yrityksen nimi muutettiin Innofactor Oyj:ksi.

Vuonna 2012 Innofactor osti Bridgeconsulting A/S:n ja Tietotalo Infocenter Oy:ltä Microsoftin projektin- ja projektisalkunhallintajärjestelmien toimittamiseen keskittyvän liiketoiminnan.

Kesäkuussa 2013 teknologiayhtiö atBusiness Oy:n ostaminen lähes tuplasi Innofactorin koon. atBusiness työllisti noin 200 henkeä. Lokakuussa 2013 Innofactor osti Dynamic Teamin Microsoft Dynamics AX -liiketoiminnan. Joulukuussa 2013 Innofactor osti tanskalaisen Enabling Groupin koko osakekannan.

Joulukuussa 2015 Innofactor osti nopeasti kasvaneen Cinterosin Ruotsista.

Lokakuussa 2016 Innofactor osti Microsoftin pilvituotteisiin erikoistuneen Lumagaten. 70 henkilöä työllistänyt it-palvelutalo toimi Norjan lisäksi Ruotsissa ja Tanskassa.

Vuonna 2019 Verohallinto valitsi Innofactorin IT-asiantuntijapalveluiden ensisijaiseksi toimittajaksi pilviasiantuntijoiden osa-alueeseen. Kaupan arvo oli noin 10–20 miljoonaa euroa.

Keväällä ja kesällä 2020 koronakriisin aikaan yli 99 prosenttia Innofactorin työntekijöistä teki töitä etänä. Yritys palkkasi myös uusia työntekijöitä ja sekä sen liikevaihto että kannattavuus olivat vertailukautta vahvemmat.

Kesäkuussa 2022 Innofactor osti suomalaisen data- ja analytiikkaratkaisuihin erikoistuneen Invenco Oy:n.

Vuonna 2022 Innofactor sai historiansa suurimman kaupan, kun Innofactor valittiin Puolustusvoimien tiedonhallintajärjestelmäkokonaisuuden toimittajaksi. Kaupan arvo oli 22 miljoonaa euroa.

Organisaatio
------------

Innofactorin pääkonttori sijaitsee Espoon Keilaniemessä ja sen muut Suomen-toimipisteet sijaitsevat Tampereella, Turussa, Kuopiossa, Kajaanissa, Lappeenrannassa, Jyväskylässä ja Oulussa. Tanskan-toimipiste sijaitsee Kööpenhaminassa ja Ruotsin-toimipiste sijaitsee Tukholmassa. Norjan-toimipisteet sijaitsevat Oslossa, Trondheimissa, Bergenissä ja Stavangerissa.

Innofactorin toimitusjohtaja Sami Ensio kuuluu myös yhtiön hallitukseen, jota johtaa Anna Lindén ja jonka muita jäseniä ovat Risto Linturi, Pekka Eloholma ja Heikki Nikku.

Tuotteet ja palvelut
--------------------

Innofactorin asiakkaat ovat yksityisen ja julkisen sektorin organisaatioita. Innofactorin tietotekniikan asiantuntijat voivat esimerkiksi tukea uusien ja olemassa olevien pilvessä toimivien järjestelmien määrittelyssä, ohjelmoinnissa, testaamisessa ja hallinnassa.

Palkintoja ja tunnustuksia
--------------------------

* Innofactor on valittu vuoden Suomen Microsoft-kumppaniksi vuosina 2011 ja 2015
* Innofactorin perustaja ja toimitusjohtaja Sami Ensio valittiin Ohjelmistoyrittäjät ry:n vuoden ohjelmistoyrittäjäksi vuonna 2011.
* Vuonna 2012 Innofactor oli finalistina Microsoftin kumppanuuskilpailun kansainvälisessä julkishallinnon sarjassa.
* Kappalehden mukaan Innofactor oli vuonna 2013 yksi vuoden menestyneimpiä pörssiyhtiöitä.
* Vuonna 2015 Innofactor Skilli, oppimisen analysointityökalu, voitti Laatukeskuksen järjestämän Vuoden laatuinnovaatio -kilpailun koulutusalan sarjassa.

Lähteet
-------

1. 1 2 3 4 5 6 7  Vuosikertomus 2022 (PDF) Innofactor Oyj. Viitattu 17.3.2023.
2. 1 2  Johto *Innofactor*. Viitattu 29.7.2020.
3. 1 2  Sjöström, Mikael: Yrityskaupat ovat Innofactorin uhka ja mahdollisuus *Talouselämä*. Viitattu 11.12.2018.
4. ↑  Innofactor sijoituskohteena *Innofactor*. Viitattu 4.6.2021.
5. ↑  Yritys: Tarinamme Innofactor Oyj. Viitattu 11.12.2018.
6. 1 2 3  Sami Ensio valittiin vuoden ohjelmistoyrittäjäksi
7. ↑  Innofactor ostaa tanskalaista bi-osaamista (Arkistoitu – Internet Archive)
8. ↑  Innofactor ostaa projektin- ja projektisalkunhallintajärjestelmien toimittamiseen keskittyvän liiketoiminnan Tietotalo Infocenteriltä (pörssitiedote) *GlobeNewswire*.  30.11.2012. Viitattu 12.12.2018.
9. 1 2 3  Tässä ovat pörssivuoden menestyjät
10. ↑  Eskola, Hanna: Innofactor ottaa kasvuloikan, ostaa atBusiness-yhtiön *Kauppalehti*. Viitattu 11.12.2018.
11. ↑  Sjöström, Mikael: Innofactor ostaa Dynamic Teamin Tampereelta *Arvopaperi*. Viitattu 11.12.2018.
12. ↑  Innofactor osti itsensä öljymaahan *Tivi*. Viitattu 11.12.2018.
13. ↑  Ahti Terhemaa: Innofactor odottaa liikevaihdon ja voiton kasvua – "Positiivisessa kierteessä" *Talouselämä*. Viitattu 29.7.2020.
14. ↑  "Me emme anna koronan pilata tulevaisuuden kasvua" – Innofactorin Sami Ensio palkkasi kriisin aikana lisää väkeä ja otti lisälainaa *Teknologiateollisuus*. Viitattu 29.7.2020.
15. ↑  Lauri Sihvonen: Innofactor paransi jälleen tulosta – "Koronaepidemian negatiiviset vaikutukset jäivät ennakoitua pienemmiksi" *Tivi*. Viitattu 29.7.2020.
16. ↑  Tommy Hellström: Innofactor yrityskaupoilla: ostaa Invencon kolmella miljoonalla eurolla *Tivi*. Viitattu 17.3.2023.
17. ↑  Janne Heleskoski: Puolustusvoimat hankkii 22 miljoonalla uuden it-järjestelmän *Tivi*. Viitattu 17.3.2023.
18. ↑  Toimipisteet Innofactor Oyj. Viitattu 29.7.2020.
19. ↑  Laura Lähdevuori: Innofactor voitti Verohallinnon kilpailutuksen – puitesopimuksen arvo 10–20 miljoonaa euroa *Arvopaperi*. Viitattu 29.7.2020.
20. ↑  Innofactorista Microsoftin vuoden kumppani
21. ↑  Innofactorille kansainvälinen tunnustus Microsoftin vuosittaisessa kumppanuuskilvassa
22. ↑  Quality Innovation Award *laatukeskus.fi*. Viitattu 2.1.2019.

Aiheesta muualla
----------------

* Innofactor (suomeksi, englanniksi, ruotsiksi, tanskaksi, norjaksi)